Unser fruntlich gruͦs zuvor, lieben getrûwen. Wir haben ûch vormalen
me geschriben, das ir uwern flis und ernst dar zuͦ tuͦn und keren
weltend, das semlich stöss zwischent Heini Bossen, Clewi Rorbach und
Hans Tentzly uff erwachsen ab weg mit dem minsten costen, mochten
ab weg getan und dem selben Tentzlin sin huss gelidiget werden,
inne halt unser geschrifften uch darumb gesant, die ir villicht
nit wol verstanden, sunder die sachen darûber angehenckt hand,
inmassen dass teglicher cost und erbeit teglichen daruff gangen
und noch wachsende ist, das uns nit zuͦ willen stät, ob semlich
sachen durch ûch hinder zogen worden sind. Doch wie dem allem,
so ist unser meynung und heissend ûch, das ir furderlichen geden-
kent, semlich sachen guͦtlich ze betragent und Clewy Rorbach dar-
zuo wisent und jeclichen underrichtent harunder ze tuͦnd,
das er pflichtig und verbunden ze tuͦnde ist, in massen uns die
sach zuͦ clag fûrer nit me fûrgebracht werde. Moͤcht aber das
in fruntlicher wiss nit beschechen, so empfelchen wir uch ernstlich
a allen teillen rechtlich tag fûr ûch zuͦ setzent und darumb lassen
ein gmein uf recht, recht und gericht ze volfuͤrende in meynung,
das sich die selben teil noch nieman anders davon zuͦ clagende habent.
Har an ertzeigent ir ûns sunder dienst und wolgefallen. Datum uff
mitwuchen nach der kindlintag anno etc LXII.
Schulthtz und
rat zuͦ Bern